Navneord – udsagnsord – eller begge dele? (Lærervejledning)

Formål:

Hvis eleverne skal overskue grammatiske sætningsstrukturer, er det et basalt krav at kende til ordklasserne, også for fx at kunne variere sproget bedre.

Med øvelsen opnår eleverne forståelse af forskellen mellem navneord og udsagnsord, eller får det genopfrisket, og derudover støtter øvelsen den morfologiske opmærksomhed, idet flere af ordene med få ændringer kan skifte ordklasse, mens andre ikke kan.

Forberedelse:

Tjek først med faglæreren, om ordene passer til elevernes niveau og med de ord, der bliver anvendt på værkstedet.

Eleverne skal samarbejde to og to. Evt. kan der være tre i en gruppe.

Laminer og klip ordbrikkerne ud.

Du må påregne tid til først at gennemgå forskellen på navneord og udsagnsord, hvilket tidsmæssigt afhænger af elevernes niveau.

Forløb:

Udlever bunken af ord til hvert makkerpar/hold. Eleverne skal instrueres i, at det er vigtigt, at de samarbejder, så ikke en enkelt elev ”tager føringen”.

Herefter inddeler eleverne på skift ordene i henholdsvis navneord og udsagnsord. Bed på forhånd eleverne være opmærksomme på, at der er enkelte ord (udløser og tage), som både kan optræde som navneord og udsagnsord. Lad eleverne vurdere, hvilke ord det drejer sig om. Spørg bagefter, om de typisk kender dem som et navneord eller udsagnsord på værkstedet.

Vis for eleverne, hvordan man kan skifte ordklasse fra navneord til udsagnsord og omvendt. For nogle af ordenes vedkommende kan man nemt gøre det ved at fjerne eller tilsætte få bogstaver (fx zoom – zoome). I andre tilfælde kan man ikke gøre det (fx rumfornemmelse – rumfornemme.

Prøv at lege med ordene på denne måde.

Spørg eleverne, om de kan se et mønster i, hvilke ord der er navneord (ord, der ender på -hed, ning,-else osv.)

Efterforløb:

Undervisningsgangen efter anbefales det at lave et sprogligt indslag, der handler om at repetere navneord med de mest almindelige afledninger (-hed, -ing, -ning, -else).